 NA MASHIRIKA KYIV, UKRAINE VIKOSI ya Urusi vimejiondoa katika miji muhimu mashariki mwa Ukraine, huku vikosi vya Ukraine vikiendelea kupata mafanikio dhidi mashambulio ya Urusi. Mnamo Jumamosi, vikosi hivyo vilifanikiwa kuuteka mji wa Kupiansk, ambao umekuwa ukitumika na majeshi ya kuendesha mapigano yake mashariki kwa Ukraine. Mara tu baada ya hilo, Wizara ya Ulinzi ya Urusi ilisema kuwa vikosi vyake vilijiondoa katika mji huo ili “kubuni mikakati mipya kuimarisha operesheni zake.” Majeshi hayo yalielekea katika mji wa Izyyum, ulio karibu na Kupiansk. Wizara hiyo pia ilithibitisha hatua ya majeshi yake kujiondoa katika mji wa Balaklyia. Vile vile, ilieleza kuwa hatua hiyo inalenga kuyasaidia “kuboresha mikakati” ya kuviwezesha kudhibiti eneo la Donetsk. Wadadisi wanasema kuwa ikiwa vikosi vya Ukraine vitafanikiwa kudhibiti mashambulio ya Urusi baada ya kuteka miji hiyo, hayo ndiyo yatakuwa mafanikio makubwa dhidi ya Urusi tangu vikosi vyake kujiondoa jijini Kyiv mnamo Aprili. Kwenye hotuba aliyotoa Jumamosi baada ya mafanikio hayo, Rais Vladimir Zelensky wa Ukraine alidai kuwa taifa hilo limefanikiwa kuteka eneo la ukubwa wa kilomita 2,000 mraba kutoka kwa udhibiti wa Urusi. Wadadisi wanaeleza kuwa ikiwa kauli hiyo ni ya kweli, basi inamaanisha vikosi hivyo vimefanikiwa kukomboa karibu nusu ya eneo lililokuwa likikaliwa na Urusi. “Tulijiondoa katika mji wa Balakliya na kuelelea Izyum ili kutuwezesha kulainisha na kuboresha operesheni zetu hasa katika eneo la Donetsk,” ikasema Urusi kwenye taarifa. Muda mfupi baadaye, kiongozi wa eneo la Kharkiv, ambalo lilikuwa likidhibitiwa na Urusi, aliwarai wenyeji kuondoka mara moja ili “kuokoa maisha yao dhidi ya mashambulio ya vikosi ya Ukraine.” Gavana wa eneo jirani la Belgorod, lililo nchini Urusi, alisema kuwa idara za serikali zitakuwa tayari kuwahudumia wati wanaorejea nchini humo kutoka Ukraine. Wadadisi wanaeleza kuwa hiyo ni ishara kubwa kwamba jeshi la Ukraine lina uwezo wa kuyateka na kuyarejesha maeneo ambayo yamekuwa yakidhibitiwa na Urusi wiki chache zijazo. Mafanikio hayo yanafasiriwa kuchangiwa pakubwa na misaada ya kijeshi ambayo Ukraine imekuwa ikipata kutoka kwa mataifa ya Magharibi. Waziri wa Mashauri ya Kigeni wa Ukraine, Dmytro Kuleba, alisema kuwa mafanikio hayo pia yanaonyesha kuwa huenda vita hivyo vikaisha hivi karibuni, ikiwa taifa hilo litafanikiwa kuiteka na kuirejesha himaya yake. Wadadisi wanasema kuwa mafanikio hayo yamewashangaza watu wengi, ikiwemo Urusi. “Ni mafanikio ambayo kando na Urusi, yamewashangaza raia wengi wa Ukraine. Watu wengi walikuwa wamepoteza matumaini kuhusu Ukraine kupata mafanikio yoyote,” akasema Orla Guerin, ambaye amekuwa akifuatilia vita hivyo. Anasema hatua ya Urusi kupoteza udhibiti wa Izyum na Kupiansk ni pigo kubwa kwa utawala wa Rais Vladimir Putin. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  